Creșterea greutății corporale este o problemă de sănătate cu care se confruntă din ce în ce mai mulți suceveni, numărul celor înregistrați în evidențele medicale cu obezitate fiind în creștere. Medicii arată că obezitatea are consecințe importante asupra calității vieții în general și predispune la boli grave sau le agravează evoluția, de exemplu afecțiuni cardiovasculare, endocrine, ale sistemului osos și unele forme de cancer.
Directoarea Direcției de Sănătate Publică Suceava, Daniela Odeh, a arătat că în județul Suceava, la sfârșitului anului 2023, erau în evidențele medicilor de familie 18.984 de pacienți cu obezitate. Un număr de 1.442 de pacienți au intrat în cursul anului 2023, iar 734 au ieșit din evidențe. Asta înseamnă că mai mult de doi din 100 de suceveni au fost confirmați medical cu obezitate, indicele de prevalență fiind de 2,49.
Numărul este în creștere față de anul 2020, când în evidențe erau 17.607 persoane cu obezitate, 1.356 fiind nou diagnosticate. În urmă cu 4 ani 1.009 persoane au ieșit din evidența medicului de familie. Indicele de prevalență a fost 2,31.
La nivelul DSP Suceava nu există o evidență separată a copiilor care suferă de obezitate, dar la nivel național cifrele arată că până în anul 2020 obezitatea a fost "în ușoară creștere", până la valoarea de 165,94 la 10.000 de locuitori, apoi a crescut semnificativ până la 196,14 la 10.000 de locuitori în anul 2021, respectiv 173,02 la 10.000 de locuitori, în anul 2022. Un studiu realizat de Institutul Național de Sănătate Publică în anul 2020 după protocolul COSI (European Chilhood Obesity Surveillance Initiative) arată că 3 din 10 copii cu vârsta de 7-9 ani sunt supraponderali sau suferă de obezitate.
Cumulat, adulți și copii, în România, două din 100 de persoane se aflau în evidența medicală cu diagnosticul de obezitate în anul 2022. În ceea ce privește înregistrarea cazurilor noi de boală, în anul 2022 cele mai multe cazuri noi de obezitate s-au înregistrat pentru genul feminin și în mediul urban.
La nivel global, în anul 2020, aproape 1 miliard de oameni, adică 1 din 7 persoane, sufereau de obezitate.
Estimările în privința acestei probleme de sănătate indică o creștere de 100% a obezității la copii în perioada 2020-2035 și că 1 din 4 oameni vor trăi cu obezitate până în 2035.
Specialiștii afirmă că excesul de greutate și obezitatea, precum și bolile netransmisibile asociate acestora pot fi prevenite în mare măsură printr-o alimentație sănătoasă și practicarea activității fizice. Recomandările sunt de limitare a aportului de energie din grăsimi și zaharuri totale; creșterea consumului de fructe, legume, leguminoase, cereale integrale și nuci; practicarea regulată de activități fizice de intensitate moderată, cel puțin 60 de minute pe zi pentru copii și 150 de minute repartizate pe săptămână pentru adulți.